อาเซียนลิงก์เชื่อม3ตลาดเห็นส.ค.ปี’55
“จรัมพร” รับอาเซียนลิงก์เปิดให้ซื้อขาย ส.ค.ปีหน้า ประเดิม 3 ตลาดหุ้น ไทย มาเลเซีย และสิงคโปร์
8 ธ.ค. 2554

“จรัมพร” รับอาเซียนลิงก์เปิดให้ซื้อขาย ส.ค.ปีหน้า ประเดิม 3 ตลาดหุ้น ไทย มาเลเซีย และสิงคโปร์ 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า การเชื่อมโยงระบบการซื้อขายหลักทรัพย์ในกลุ่มภูมิภาคอาเซียน (อาเซียนลิงก์) จะเปิดให้บริการซื้อขายได้ในเดือน ส.ค. 2555 ในเบื้องต้นจะเชื่อมการซื้อขายได้ตลาดหุ้น 3 ประเทศ คือ มาเลเซีย สิงคโปร์ และไทย รวมเป็นจำนวนหุ้นประมาณ 2,300 หุ้น
“ตลาดหุ้นมาเลเซียและสิงคโปร์จะเชื่อมการซื้อขายก่อนในเดือน มิ.ย. และไทยค่อยเข้าร่วมในเดือน ส.ค. 2555 เพราะอยู่ระหว่างปรับปรุงระบบซื้อขายให้รวดเร็วและมีประสิทธิภาพ” นายจรัมพร กล่าว
ผลการเชื่อมโยงจะยกระดับตลาดหุ้นอาเซียนเป็นที่ยอมรับระดับโลก เพราะมีมูลค่าหลักทรัพย์ตามราคาตลาด (มาร์เก็ตแคป) รวมกัน 2 ล้านล้านเหรียญสหรัฐ และทั้ง 7 ตลาดมีหุ้นรวมกันประมาณ 3,600 หลักทรัพย์ จะทำให้มีสินค้าให้เลือกลงทุนหลากหลาย ขณะที่บริษัทจดทะเบียน (บจ.) สามารถเพิ่มมูลค่าหลักทรัพย์ เพราะจะกลายเป็นที่รู้จักระดับภูมิภาค และมีสภาพคล่องซื้อขายมากขึ้น 
ขณะนี้อยู่ระหว่างคัดเลือกผู้จัดทำดัชนีอาเซียนสตาร์ส ซึ่งจะเป็นดัชนีที่คัดหุ้นบลูชิปของทั้ง 7 ตลาดรวมกัน 180 ตัว เพื่อเผยแพร่ควบคู่กับการเปิดให้ซื้อขายอาเซียนลิงก์ 
ก่อนหน้านี้ตลาดหลักทรัพย์เคยคาดการณ์ว่า อาเซียนลิงก์จะเปิดให้ซื้อขายได้ในช่วงไตรมาสแรกของปี 2555